Juwele in Junie – Rozelle Blackie
Juwele in Junie
Die winterkoue het pas ons asems begin wegslaan, maar ek bly verstom staan elke keer as ek sien hoe mooi die aarde haarself vertoon in hierdie dorre tyd. Daar's elke dag 'n nuwe skat om te ontdek. Herfsblare wat oral rondgestrooi lê, blaarlose takke wat blosend-bleek staan in skoonheid langs die pad, vroeë mistige oggende in die Kaap oor lowergroen vlaktes en 'n goue middagson wat vroeër arriveer as in die somer, maar 'n tipe rustigheid skep.
Ek het besluit om hierdie maand net so 'n bietjie te skryf. Nie te veel nie. Nie te min nie. Daar is eintlik só 'n kort boodskap in hierdie maand se 'blog', maar wel een met agtergrond.
Jy sien, ek worstel die afgelope tyd met 'n hele paar dinge. Ek noem hulle my drake. Ons almal het drake. Of hulle klein óf groot is, hul is in jou lewe.
Sommige mense is baie stil oor hul drake en net die mense naaste aan hul ken werklik die harde geveg. Ander is meer gemaklik om in publiek hul geveg bekend te maak. (Ja, ons almal ken die vreemde tannie in Checkers se lang ry wat vir jou haar egskeidingsverhaal begin vertel omdat 'n Huisgenoot-voorblad haar "trigger" terwyl jy wonder hoekom jy ooit vandag Domestos moes kom koop het en of die toiletpapier nie nóg 'n dag kon hou nie…of miskien is dit net ek.)
Hoe jy ookal die geveg hanteer, dink ek dit is goed om te besef dat ALMAL veg.
Met daardie besef kan mens nie anders as om meer empatie vir ander te hê en minder krities na mens se medemens te kyk nie. Dit het ook die gevolg dat jy besef jou draak is dalk baie, baie kleiner as ander se drake.
Miskien ontdek jy selfs 'n kis vol juwele in jou lewe in die vorm van goeie raad, toe deure, oop deure, jou oggendkoffie, 'n heerlike telefoonoproep met 'n ou vriendin, 'n fantastiese ete met vriende, 'n talent wat jy vir té lank in die stof laat lê het, die tannie in Checkers (wat jou laat besef jy het baie om voor dankbaar te wees…)
Ek het hierdie al gesê en ek staan bankvas daarby: "It's NOT all relative." Jy kan nie jou twee ure van frustrasie in verkeer vergelyk met die vrou wat nuus gekry het dat sy kanker het nie… Nee. Haar draak is groter.
Dus: In plaas daarvan om vas te kyk in jou drake, besef dat daar 'n kis juwele is wat net oopgemaak moet word.
Wat jy ontdek, verskaf dalk meer vreugde as wat jy ooit sal besef.
Ek sluit af met die mooiste lirieke van die volgende legende, skrywer en kabaretster. Hul maal al heel maand in my kop.